b'\n_START_ARTICLE_\nRoomalainen kalenteri\n_START_PARAGRAPH_\nRoomalainen kalenteri muuttui useita kertoja Rooman perustamisen ja L\xc3\xa4nsi-Rooman tuhon v\xc3\xa4lill\xc3\xa4.\n_START_SECTION_\nVarhainen kalenteri\n_START_PARAGRAPH_\nEnnen juliaanista kalenteria Roomassa k\xc3\xa4ytettiin varhaisesta historiasta periytyv\xc3\xa4\xc3\xa4 kymmenkuukautista kalenteria. Vuosi alkoi maaliskuussa kev\xc3\xa4tp\xc3\xa4iv\xc3\xa4ntasauksena ja p\xc3\xa4\xc3\xa4ttyi syksyll\xc3\xa4. Talvi ei varsinaisesti kuulunut vuoteen. Vuodessa oli 304 p\xc3\xa4iv\xc3\xa4\xc3\xa4 ja kuukausien pituudet vaihtelivat 20 p\xc3\xa4iv\xc3\xa4st\xc3\xa4 35 p\xc3\xa4iv\xc3\xa4\xc3\xa4n tai jopa yli. Kuukaudet oli aluksi nimetty j\xc3\xa4rjestysnumeroilla, mutta sitten niit\xc3\xa4 alettiin omistaa jumalille. _NEWLINE_Ensimm\xc3\xa4inen kuukausi omistettiin Marsille, koska sotilaallinen toiminta alkoi talven menty\xc3\xa4. Toinen kuukausi omistettiin Venukselle, mutta se sai nimens\xc3\xa4 luonnon her\xc3\xa4\xc3\xa4misest\xc3\xa4. Kolmas kuukausi omistettiin kasvun jumalatterelle Maialle ja nelj\xc3\xa4s Juppiterin vaimolle Junolle. Loppujen nimet j\xc3\xa4iv\xc3\xa4t toistaiseksi j\xc3\xa4rjestysnumeroiksi.\n_START_SECTION_\nAugustuksen kalenteri\n_START_PARAGRAPH_\nAugustus katsoi olevansa Juliuksen arvoinen ja nimesi Sextiliksen itsens\xc3\xa4 mukaan Augustus. Muuten kalenteri pysyi kaikkialla Euroopassa viel\xc3\xa4 Rooman valtakunnan hajottuakin samankaltaisena aina gregoriaaniseen kalenteriin asti, paitsi ett\xc3\xa4 t\xc3\xa4ll\xc3\xa4 v\xc3\xa4lin kristinuskon vakiinnuttua oli otettu k\xc3\xa4ytt\xc3\xb6\xc3\xb6n Kristuksen syntym\xc3\xa4st\xc3\xa4 lasketut vuosiluvut._NEWLINE_Roomalaiset kuukausien nimetkin ovat viel\xc3\xa4 nykyisin k\xc3\xa4yt\xc3\xb6ss\xc3\xa4 vain v\xc3\xa4h\xc3\xa4n muuntuneina useimmissa Euroopan kieliss\xc3\xa4, eiv\xc3\xa4t kuitenkaan suomessa.\n_START_SECTION_\nVuosien numerointi\n_START_PARAGRAPH_\nRooman tasavallan aikaan vuosia ei numeroitu, vaan ne nimettiin hallinneiden konsulien mukaan. Tasavallan my\xc3\xb6h\xc3\xa4isvaiheessa oppineet alkoivat numeroida vuosia Rooman myyttisest\xc3\xa4 perustamisesta alkaen (ab urbe condita). Heid\xc3\xa4n laskelmiensa mukaan Rooma oli perustettu 21. huhtikuuta vuonna 753 eaa., kun Romulus ja Remus perustivat uuden kaupungin paikalle, josta heid\xc3\xa4t kasvattanut naarassusi l\xc3\xb6ysi heid\xc3\xa4t.  T\xc3\xa4m\xc3\xa4n mukaisesti esimerkiksi vuosi 1 eaa. oli roomalaisille vuosi 753 ab urbe condita ja vuosi 1 jaa. vuosi 754, sill\xc3\xa4 tuohon aikaan vuosi vaihtui jo nykyisinkin noudatetun k\xc3\xa4yt\xc3\xa4nn\xc3\xb6n mukaisesti tammikuun alussa.'